Ma kry afsluiting nadat 7-jarige se moordenaar gevonnis is | Netwerk24
Ma kry afsluiting nadat 7-jarige se moordenaar gevonnis is
Deur Susan Cilliers 16 September 2019 15:41
'n Man wat 'n sewejarige meisie in 2017 naby Klerksdorp in Noordwes verkrag en vermoor het, is twee keer lewenslange gevangenisstraf opgelê.
Verkrag en vermoor: Buhle Goxo (7)
Regter Nick Laubscher het Samual Salayedwa Mkhondwane (45) die afgelope week in die rondgaande hof in Klerksdorp gevonnis weens die moord op en verkragting van Buhle Goxo. Die twee lewenslange vonnisse word gelyklopend uitgedien.
Nokuzola Goxo, Buhle se ma, het Riekie Krause, die staatsaanklaer, bedank vir haar knap werk in die hof. Die verhoor is binne twee weke afgehandel nadat dit vroeg in September begin het.
"Ek weet die vonnisse kan nie my kind terugbring nie, maar nou kan ek afsluiting kry omdat geregtigheid geskied het," het Goxo op 'n Klerksdorpse nuuswebwerf se kommentaarkolom geskryf.
Krause kla aan vir die polisie se eenheid vir seksuele oortredings en gemeenskapsaangeleenthede.
"Ek is verlig die saak is afgehandel, nou kan Mkhondwane nie nog kinders seermaak nie," het Krause Maandag gesê.
Buhle is op 12 Julie 2017 laas lewend gesien. Haar lyk is die volgende dag in 'n verlate huis in die Jouberton-township gevind. Sy is verkrag en verwurg, het sers. Amolegang Mabihi, polisiewoordvoerder in Klerksdorp, gesê.
"Die meisie se ouma (by wie sy vir die vakansie gekuier het), het haar nie dadelik as vermis aangemeld nie omdat sy gedink het Buhle is by vriende."
Nadat die meisie se lyk gevind is, het mense in die gemeenskap Mkhondwane, wat in die omgewing woon, dadelik verdink.
"Hy was op borgtog vrygelaat weens 'n ander saak waarin hy ook van seksuele oortredings met 'n kind beskuldig is," sê Mabihi.
"Mense was ook agterdogtig omdat kinders gereeld by Mkhondwane se woonplek gesien is."
Die polisie kon hom egter nie dadelik in hegtenis neem nie omdat daar niks was wat hom met die misdrywe en moordtoneel verbind het nie.
"Hulle het wel 'n DNS-monster van hom geneem," sê Mabihi.
Die uitslae wat veel later bekend geword het, het hom met die misdrywe en die misdaadtoneel verbind. Mkhondwane is gevolglik in Julie 2018, 'n jaar ná die verkragting en moord op Buhle, in hegtenis geneem.
Mkhondwane is ook verlede week sewe jaar tronkstraf opgelê weens poging om 'n seksuele misdryf met 'n negejarige meisie te pleeg. Dis vir dié saak dat hy op borgtog vrygelaat was toe hy Buhle vermoor het. Sy vonnis hiervoor word ook samelopend met die lewenslange vonnisse uitgedien.